Broj: 14/7-1-1.5/8-2022/2

U Trakošćanu, 25.11.2022.

**ZAPISNIK**

s 13. sjednice Upravnog vijeća Dvora Trakošćan održane 15.11.2022. u Upravi Dvora Trakošćan s početkom u 10,15 sati.

Prisutni: dr.sc. Vesna Pascuttini Juraga, predsjednica

Andreja Srednoselec, zamjenica predsjednica

Nedeljka Vodolšak, članica

Ljerka Šimunić, članica

Tanja Ferčec, članica

Ivan Mravlinčić, v.d. ravnatelja

Sjednicu je otvorila predsjednica Upravnog vijeća dr.sc. Vesna Pascuttini Juraga i predložila sljedeći

**DNEVNI RED:**

|  |  |
| --- | --- |
| 1. | Usvajanje Zapisnika s 12. sjednice Upravnog vijeća od 27.10.2022. godine |
| 2. | Verifikacija mandata nove članice Upravnog vijeća iz redova radnika Dvora Trakošćan |
| 3. | Izbor nove zamjenice predsjednice Upravnog vijeća |
| 4. | Donošenje Prijedloga Odluke o izmjenama Statuta Muzeja Dvor Trakošćan |
| 5. | Donošenje Odluke o usvajanju II. izmjena i dopuna Financijskog plana Dvora Trakošćan za 2022. godinu |
| 6. | Donošenje Odluke o otpisu potraživanja |
| 7. | Ostala pitanja |

Dnevni red je jednoglasno usvojen.

**Ad 1.) Usvajanje Zapisnika s 12. sjednice Upravnog vijeća od 27.10.2022. godine**

Predsjednica je zamolila članove Upravnog vijeća da na temelju uvida u zapisnik s prošle sjednice glasuju o prihvaćanju navedenog zapisnika.

**Zaključak: Upravno vijeće je jednoglasno usvojilo Zapisnik s 12. sjednice Upravnog**

**vijeća od 27.10.2022. godine.**

**Ad 2.) Verifikacija mandata nove članice Upravnog vijeća iz redova radnika Dvora**

**Trakošćan**

Zamjenik predsjednice Upravnog vijeća Ivan Mravlinčić, koji je za člana Upravnog vijeća bio izabran od strane svih radnika Dvora Trakošćan, imenovan je vršiteljem dužnosti ravnatelja s danom 01. studenim 2022. godine. Budući da mu je s tim danom prestao mandat člana Upravnog vijeća provedeni su izvanredni izbori za jednog člana Upravnog vijeća iz redova radnika Dvora Trakošćan. Izabrana je Tanja Ferčec, a funkciju će obnašati u vremenskom razdoblju u kojem će Ivan Mravlinčić, na čije je mjesto izabrana, obnašati dužnost vršitelja dužnosti ravnatelja.

**Zaključak: Upravno vijeće je jednoglasno verificiralo mandat Tanje Ferčec kao nove**

**članice Upravnog vijeća iz redova radnika Dvora Trakošćan.**

**Ad 3.) Izbor nove zamjenice predsjednice Upravnog vijeća**

V.d. ravnatelja Ivan Mravlinčić konstatirao je kako je potrebno izabrati novu zamjenicu predsjednice Upravnog vijeća.

Dr.sc. Vesna Pascuttini Juraga je za zamjenicu predsjednice Upravnog vijeća predložila Andreju Srednoselec nakon čega članice Upravnog vijeća jednoglasno za zamjenicu predsjednice biraju Andreju Srednoselec.

**Zaključak: Upravno vijeće je za zamjenicu Upravnog vijeća jednoglasno izabralo**

**Andreju Srednoselec.**

**Ad 4.) Donošenje Prijedloga Odluke o izmjenama Statuta Muzeja Dvor Trakošćan**

V. d ravnatelja je članove Upravnog vijeća upoznao s činjenicom da je potrebno uskladiti Statut Muzeja Dvor Trakošćan sa Zakonom o ustanovama (NN 76/93, 29/97, 47/99, 35/08 i 127/19) i Zakonom o muzejima (NN 61/19, 98/19 i 114/22). Također, potrebno je promijeniti pojedine članke vezano uz uvođenje eura kao službene valute u Republici Hrvatskoj od 01.01.2023. godine.

Upravno vijeće donosi Prijedlog Odluke o izmjenama Statuta Muzeja Dvor Trakošćan sa sljedećim sadržajem:

„Članak 1.

U Statutu Muzeja Dvor Trakošćan od 19.12. 2018, Broj: 1/36-1-1.1./1-2018-2, članak 15. stavak 2. točka 3. mijenja se i glasi „- sklapati pravne poslove čija pojedinačna vrijednost iznosi između 13.270,00 i 39.810,00 eura bez suglasnosti Upravnog vijeća, a za iznose iznad 39.810,00 eura i suglasnosti Osnivača“.

U stavku 2. točci 5. riječi: „300.000,00 kuna“ zamjenjuje se s riječima „39.810,00 eura“.

Članak 2.

U članku 27. stavku 2. riječ: „Osnivač“ zamjenjuje se riječima: „ministar nadležan za kulturu“.

U stavku 3. riječ: „Osnivač“ zamjenjuje se riječima: „ministar nadležan za kulturu“.

Članak 3.

U članku 30. stavku 1. točci 8. riječi: „100.000,00 kuna“ zamjenjuje se riječima „13.270,00 eura“, a riječi: „300.000,00 kuna“ zamjenjuju se riječima: „39.810,00 eura“.

U stavku 2. točci 1. riječi: „300.000,00 kuna“ zamjenjuje se riječima: „39.810,00 eura“.

Članak 4.

U članku 36. riječ: „Osnivaču“ zamjenjuje se riječima: „ministarstvu nadležnom za kulturu“.

Članak 5.

U članku 40. stavku 2. točci 8. riječi: „100.000,00 kuna“ zamjenjuje se riječima: „13.270,00 eura“.

U stavku 2. točci 19. riječi: „100.000,00 kuna“ zamjenjuje se riječima „13.270,00 eura“, a riječi: „300.000,00 kuna“ zamjenjuju se riječima: „39.810,00 eura“.

Članak 6.

U članku 41. riječi: „njegov zamjenik“ zamjenjuje se riječima: „stručni djelatnik Muzeja kojeg ravnatelj pismeno ovlasti“.

Članak 7.

U članku 44. stavku 1. riječi: "javnim glasilima“ zamjenjuje se riječima: “mrežnim stranicama Muzeja i Narodnim novinama“.

U stavku 2. riječ: „Osnivač“ zamjenjuje se riječima: „ministarstvo nadležno za kulturu“.

U stavku 3. riječi: „Ministarstva kulture“ zamjenjuje se riječima: „ministarstva nadležnog za kulturu“.

U stavku 4. točka 3. mijenja se i glasi: „- rok za podnošenje prijava kandidata, a koji iznosi najmanje 15 dana od dana objave natječaja“.

Članak 8.

U članku 46. stavak 2. briše se.

Članak 9.

Ova Odluka stupa na snagu prvog dana od dana objave na oglasnoj Ploči Muzeja, osim odredbi članka 1., 3. i 5. ove Odluke koje stupaju na snagu na dan uvođenja eura kao službene valute u Republici Hrvatskoj.“

Prijedlog Odluke o izmjenama Statuta Muzeja Dvor Trakošćan poslati će se na prethodnu suglasnost Ministarstvu kulture i medija.

**Zaključak: Upravno vijeće je jednoglasno donijelo Prijedlog Odluke o izmjenama**

**Statuta Muzeja Dvor Trakošćan.**

**Ad 5.) Donošenje Odluke o usvajanju II. izmjena i dopuna Financijskog plana Dvora**

**Trakošćan za 2022. godinu**

Voditeljica računovodstva Tanja Ferčec je članovima Upravnog vijeća detaljno izložila II. izmjene i dopune Financijskog plana Dvora Trakošćan za 2022. godinu sa sljedećim financijskim pokazateljima:

|  |  |  |
| --- | --- | --- |
| **PRIHODI** | **I. rebalans 2022.** | **II. rebalans 2022.** |
| **Ministarstvo kulture** |  | |
| Redovna djelatnost | 2.336.329,00 | 2.355.329,00 |
| Programska djelatnost | 380.000,00 | 380.000,00 |
| **Vlastiti prihodi** |  | |
| Prodaja ulaznica | 1.600.000,00 | 1.729.638,00 |
| Pružene usluge i prodaja robe | 400.000,00 | 500.000,00 |
| Donacije | 26,412,00 | 26,412,00 |
| Kamate | 130,00 | 130,00 |
| Pripravništvo | 0,00 | 105.000,00 |
| **Ostali izvori** |  | |
| EU sredstva | 744.000,00 | 744.000,00 |
| **SVEUKUPNO** | **5.486.871,00** | **5.840.509,00** |
| **Donos** | 2.564.608,44 | 2.564.608,44 |
| **Odnos** | 2.254.234,92 | 2.366.467,92 |
| **RASPOLOŽIVO** | **5.797.244,52** | **6.038.649,52** |

|  |  |  |
| --- | --- | --- |
| **RASHODI** | **I. rebalans 2022.** | **II. rebalans 2022.** |
| **Ministarstvo kulture** |  | |
| Redovna djelatnost | 2.336.329,00 | 2.355.329,00 |
| Programska djelatnost | 380.000,00 | 380.000,00 |
| **Vlastiti prihodi** |  | |
| Redovna djelatnost | 1.238.545,00 | 1.460.950 |
| Programska djelatnost | 885.412,35 | 885.412,35 |
| **Ostali izvori** |  | |
| Etapa II. uređenje sjevernog dijela staze | 744.000,00 | 744.000,00 |
| Pripravništvo | 212.958,17 | 212.958,17 |
| **SVEUKUPNO** | **5.797.244,52** | **6.038.649,52** |

Ove izmjene i dopune rađene su na zahtjev Ministarstva kulture i medija u rujnu 2022. godine.

**Zaključak: Upravno vijeće je na prijedlog v. ravnatelja jednoglasno donijelo Odluku o**

**usvajanju II. izmjena i dopuna Financijskog plana Dvora Trakošćan za**

**2022. godinu.**

**Ad 6.) Donošenje Odluke o otpisu potraživanja**

Temeljem članka 30. Statuta Muzeja Dvor Trakošćan Upravno vijeće donosi Odluku o otpisu potraživanja sa sljedećim sadržajem:

„Članak 1.

Ovom Odlukom uređuje se otpis dospjelih potraživanja Muzeja Dvor Trakošćan koja su nastala na temelju izlaznih računa za ulaznice, kako slijedi:

* Punim jedrima j.d.o.o., Zagreb - dio računa br. 703-1-1 (23.10.2018.) na iznos od 20,00 kn,
* Event.-S d.o.o., Pula – račun br. 299/4/1 (29.10.2021.) na iznos od 920,00 kn,
* Licitar travel d.o.o., Varaždin – račun br. 663-1-1 (15.10.2019.) na iznos od 1.100,00 kn.

Ukupno dugovanje za otpis iznosi : 2.040,00 kn.

Članak 2.

Dospjela potraživanja nisu naplaćena do 31.10.2022. godine.

Članak 3.

Naplata navedenih potraživanja nije moguća jer su subjekti brisani iz sudskog registra, odnosno Dvor Trakošćan nije u mogućnosti poduzimati daljnje aktivnosti, te se iz navedenih razloga otpisuju.

Članak 4.

Knjiženje u poslovnim knjigama u skladu s ovom Odlukom provesti će se s danom donošenja ove Odluke.“

**Zaključak: Upravno vijeće je na prijedlog v. ravnatelja jednoglasno donijelo Odluku o**

**otpisu potraživanja.**

**Ad 7.) Ostala pitanja**

Pod točkom Ostala pitanja nije bilo rasprave.

Sjednica je završila s radom u 11.00 sati.

Zapisničar: Predsjednica Upravnog vijeća:

Andreja Srednoselec dr.sc. Vesna Pascuttini Juraga

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_